《满江红 和外送春韵》
清代·冯娴

庭院深沉，湘帘外，馀芳还有。凝望处，远山烟霭，愁霖声又。

彤管漫吟消雨后，紫姑暗祷占晴昼。问仙家，经岁总如春，曾归否。

心已醉，非关酒。眉未展，非同柳。听檐前响滴，令人诗瘦。

蝶伴蜂群迷不出，芳郊绮陌游难久。惜光阴，滚滚似流波，空孤负。

作者简介：清浙江钱塘人，字又令，同安知县冯仲虞女，诸生钱廷枚妻。工诗善画，为蕉园七子之一。著有《和鸣集》、《湘云集》。